**Beszámoló a Telkiben 2022. évben végzett házi gyermekorvosi tevékenységről**

Telki községben területi ellátási kötelezettséggel végzek házi gyermekorvosi ellátást. A gyermekorvosi ellátás a Tücsök utca 2. szám alatti önkormányzati rendelőbe működik. Telki község lakosságából 1216 gyermek tartozik körzetembe, 617 fiú és 599 lány gyermek. Korcsoportokban az alábbiak szerint oszlanak meg:

0-4 éves korig 211 fő (108 fiú / 103 lány), ebből 1 éven aluli 34 fő (20 fiú /14 lány)

5-14 éves korig 690 fő (352 fiú / 338 lány)

15-18 éves korig 315 fő (157 fiú / 158 lány)

Telki községben minden munkanapon van rendelés a következő rendelési időkben:

Hétfő: 8:00 - 10:00 rendelés, 10:00 – 12:00 tanácsadás

Kedd: 13:00 – 16:00 rendelés, 12:00 – 13:00 tanácsadás

Szerda: 8:00 – 10:00 rendelés,

Csütörtök: 13:00 – 16:00 rendelés

Péntek: 8:00 – 10:00 rendelés.

Budakeszin (Szanatórium utca 6.) a következő rendelési időkben vagyok elérhető:

Kedd: 17:00 – 19:00 rendelés

Csütörtök: 17:00 – 19:00 rendelés

Elérhetőségeim:

Tel. (Telki rendelő): (26) 920-822

Mobil: 70/312-9341

e-mail cím: engelleiter.bt@gmail.com

Rendelési időben megjelent betegek száma 20-40 fő/nap, amely évszakonként eltér, a téli hónapokban általában 35-50 fő/nap, nyári hónapokban 15-20 fő/nap. A kapcsolattartás ebben az évben jellemzően telefonon, továbbá online infokommunikációs eszközök segítségével egészült ki a pandémia miatt. Betegrendelésre előzetes bejelentkezésre van lehetőség, időpontfoglalás az aznapi rendelési idő kezdete előtt fél órával lehetséges. Sürgősségi ellátás változatlanul soron kívül történik. Ha valaki bármilyen oknál fogva nem kapott időpontot, akkor őket a rendelési idő végén érkezési sorrendben, akár rendelési időn túl is megvizsgálom, ellátom.

Szakrendelésre küldött gyermekek száma: 8-10 fő/hó, a következő intézményekben kerültek ellátásra: Szent János Kh., Törökbálinti Pulmonológia, Budai Gyermekkórház, I. és II. számú Gyermekklinika.

Fekvőbeteg intézménybe küldött esetek száma havonta: 1-2 fő/hó (Szent János Kh., Szent László Kh., I. számú Gyermekklinika) Dg.: Laryngitis, Hányás-kiszáradás-hasmenés, Húgyúti inf., Pneumonia

Akut otthoni betegellátások száma: 10-14 fő/hó.

Gondozottak száma, gondozási dg-sok: 25 fő, dg: Asthma, Bronchitis obst., Down-syndroma, Epilepsia, Diabetes mellitus.

Otthoni preventív látogatások száma: 14-18/hó.

Újszülöttek első otthoni vizsgálatának időpontja hazakerülésük után 24 órán belül megtörténik. Csecsemőhalálozás nem volt. A tanácsadáson való megjelenés szintén előjegyzés alapján történik, az időpontok beosztását a védőnők intézik. Felkai Adrien, Seres Bernadett és Szuromi Andrea védőnőkkel való együttműködés kiváló. A védőnők lelkiismeretesen látják el feladataikat, munkájukkal igyekeznek a családokat segíteni. A szülőkkel való kapcsolatuk a hatékony munkavégzést elősegíti, a velük való együttműködés nagyon jó.

Szoptatási arány 0-3. hónapos korban 80%, 6 hónapos korban 40%. A folyamatos D és K vitamin ellátás rendszeres. D vitamint 5 éves korig kapnak szükség szerint, K vitamint 4 hónapos korig havonta egyet, ha anyatejes.

Nagyon szerencsés helyzetben vagyunk Magyarországon a védőoltással megelőzhető betegségek előfordulása tekintetében. Ez annak köszönhető, hogy az oltásellenesség terjedése ellenére még mindig kiváló az átoltottság, azaz kicsi a fogékony populáció. Megbecsülendő, hogy ilyen sok betegség ellen rendelkezésre áll már az oltóanyag, és véleményem szerint fontos a szülők megfelelő tájékoztatása.

A kötelező védőoltások beadása rendszeresen történik a tanácsadóban. A választható védőoltások beadása szintén a tanácsadóban történik a szülők kérése szerint (Neisvac, Bexero, Rotarix, Influenzaoltás, Bárányhimlő elleni oltás, Kullancs elleni védőoltás). Kiemelném, hogy a szülők részéről nagyon sok pozitív visszajelzés érkezik a Rotarix védőoltással kapcsolatban. Elmondható, hogy a csecsemők nagy része részesül az oltásban (90% fölötti az oltási arány) amióta a Telki Önkormányzat az oltás térítési díját átvállalta. Megállapítható, hogy az utóbbi években az egy éven aluliak között rota fertőzés nem fordult elő.

A védőoltások körében fontosnak tartom kiemelni, hogy a meningococcus B és C (gennyes agyhártyagyulladás) fertőzés megelőzhető védőoltással. Az agyhártyagyulladásos megbetegedések elsősorban a 0-4 éves korú kisded, és a 14-19 év közötti serdülő korosztályban fordulnak elő. Sajnos a maradványtünetek az idejében felismert és megfelelően kezelt betegek egy részében is kialakulhatnak, ezért az invazív meningococcus betegségek védőoltással történő megelőzése kiemelt fontosságú. A meningococcus elleni védőoltás fontosságára minden esetben felhívjuk a szülők figyelmét és ajánljuk a nem kötelező, de választható védőoltások között. Jelenleg mindkét, hazánkban gyakran előforduló szerocsoport (B és C) ellen hatékony vakcinával rendelkezünk. Csecsemőkorban a C típus elleni védőoltás ára államilag támogatott, két éves kor felett a vakcinák vény ellenében szerezhetők be.

Kötelező szűrő és időszakos vizsgálatok rendszeresen történnek a Tanácsadóban (1., 3., 6. hónap, 1 éves, továbbiakban évente).

Iskolaorvosi, óvoda orvosi ellátás nem tartozik a feladatkörömbe. Továbbá az ügyeleti ellátás központi ügyeleti rendszerben történik.

Az Elektronikus Egészségügyi Szolgáltatási Tér fejlesztése és az eRecept szolgáltatás bevezetése nagyon hatékony segítséget nyújt a betegellátásban, gyorsabbá, gördülékenyebbé teszi az ellátást. A családok visszajelzése a digitális egészségügyi fejlesztések vonatkozásában egyértelműen pozitív, ezek mindennapi használatával mi is igyekszünk segíteni a családok ellátását.

Amennyiben további adatok szükségesek, állok szíves rendelkezésükre.

Budakeszi, 2023. június 15.

Tisztelettel:

 Dr. Asztalos Mária

 házi gyermekorvos